CELEX: 62008CN0572
Language: el
Date: 2008-12-22 00:00:00
Title: Υπόθεση C-572/08: Προσφυγή της 22ας Δεκεμβρίου 2008 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

7.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/14
            
         Προσφυγή της 22ας Δεκεμβρίου 2008 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-572/08)
   (2009/C 55/22)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: A. Aresu και W. Mölls)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιταλική Δημοκρατία, χορηγώντας φορολογική ελάφρυνση όσον αφορά τα αναγεννημένα λιπαντικά έλαια που παράγονται από μεταχειρισμένα έλαια τα οποία συνελέγησαν στην Ιταλία, αλλά αρνούμενη να χορηγήσει την ίδια ελάφρυνση όσον αφορά τα αναγεννημένα λιπαντικά έλαια που παράγονται από μεταχειρισμένα έλαια τα οποία συνελέγησαν σε άλλα κράτη μέλη (σύμφωνα με το άρθρο 62 του ενιαίου κειμένου των νομοθετικών διατάξεων περί των φόρων παραγωγής και καταναλώσεως και περί των σχετικών ποινικών και διοικητικών κυρώσεων, που εγκρίθηκε με το νομοθετικό διάταγμα 504 της 26ης Οκτωβρίου 1995, όπως ερμηνεύθηκε με την εγκύκλιο της Agenzia delle Entrate [φορολογικής αρχής] 24/D της 5ης Μαΐου 2004, και σύμφωνα με το άρθρο 1, παράγραφος 116, του νόμου 266 της 23ης Δεκεμβρίου 2005), παρέβη τις υποχρεώσεις που υπέχει από το άρθρο 90 ΕΚ·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή προσάπτει στις ιταλικές αρχές ότι διατηρούν σε ισχύ ένα σύστημα φορολογικών ελαφρύνσεων όσον αφορά τα αναγεννημένα λιπαντικά έλαια το οποίο ωφελεί την εγχώρια παραγωγή εις βάρος των προερχομένων από άλλα κράτη μέλη προϊόντων, κατά κατάφωρη παραβίαση της αρχής της απαγορεύσεως των διακρίσεων που διατυπώνεται, όσον αφορά τον φορολογικό τομέα, στο άρθρο 90 ΕΚ.
   Το σύστημα αυτό επανεισάγει ένα προηγούμενο καθεστώς φορολογικών ελαφρύνσεων το οποίο έχει αποδοκιμασθεί από το Δικαστήριο το 1980, χωρίς η προβληθείσα από την Ιταλική Δημοκρατία επιχειρηματολογία ως προς την ορθότητα του νέου συστήματος να μπορεί να δικαιολογήσει μια τέτοια επιλογή.